It-talb lil San Ġorġ bħala protettur tas-suldati dejjem jiżdied matul il-gwerer. Eżempju ċar ta' dan nistgħu narawh fil-medju evu l-aktar matul il-kruċjati, speċjalment fit-tielet waħda li seħħet bejn l-1187 u l-1197. Fl-1190, sewwasew f'Mejju, meta din il-kruċjata kienet fl-eqqel tagħha, saret il-Battalja ta' Ikonjum, il-post li llum jissejjaħ Konya ġewwa t-Turkija. L-armata Nisranija, immexxija minn Frederiku Barbarossa, kienet riesqa lejn il-post tat-taqtiegħa, is-suldati ngħaqdu fi gruppi biex jitolbu. Is-saċerdoti li kienu jassitu lis-suldati waqt il-kruċjata, qaddsu quddies votiv lil San Ġorġ biex jitlob l-għajnuna ta' Alla għal dawn is-suldati li kienu sejrin jissieltu għall-fidi Nisranija u għall-kisba lura tal-Art Imqaddsa, l-art fejn rat it-tnissil, it-twelid, il-ħajja, il-mewt u l-qawmien mill-mewt ta' Sidna Ġesù Kristu. Għandna xhieda ta' dan permezz ta' ittra li Federiku I kien kiteb lill-ibnu f'Novembru 1189. Huwa qal li għad li kellu armata qawwija, xorta kien hemm il-ħtieġa tal-għajnuna Divina, għaliex "Sultan ikun salvat bil-grazzja tas-Sultan Etern li tiżboq kull ħila ta' kwalunkwe bniedem." Xi jiem qabel Għid il-Ħamsin, suldat bl-isem ta' Ludoviku ta' Helfestein qal li kellu dehra ta' gwerrier riekeb żiemel abjad, li huwa qal li kien San Ġorġ, li kien qiegħed jiġġieled mat-Torok. Ħadd ma ddubita minn din id-dehra u s-suldat kien emmnut minn kulħadd. Nhar it-13 ta' Mejju, is-suldati kollha marru jqerru għaliex kienu jafu li jum il-battalja kien qorob u għalhekk riedu jkunu lesti spiritwalment ukoll. L-għada bdiet il-battalja. Flimkien mas-suldati kien hemm is-saċerdoti li bdew jassitu lill-Insara midrubin mill-Misilmin. It-talb lejn San Ġorġ żdied bil-bosta waqt it-taqbid għaliex kulħadd beda jġib quddiem għajnejh id-dehra li kellu seħibhom Lodoviku. Ir-rebħa tas-salib fuq is-suldati Torok f' din il-battalja seħħet nhar is-18 ta' Mejju u Ikonjum għadda f' idejn l-Insara. Rikkardu 1 San Ġorġ intalab l-interċessjoni tiegħu anke fil-battalja ta' Montaperti li seħħet fl-2 ta' Settembru tas-sena 1260 ġewwa t-Toscana bejn il-bliet ta' Siena u Firenze. Is-suldati ta' Siena talbu lil San Ġorġ u l-għajta ta' " kienet fuq fommhom tul il-battalja kollha. Fatt interessanti f'din il-battalja huwa ta' dak il-kavallier li kien fuq in-naħa ta' Firenze imma fil-battalja dar u mar man-naħa ta' Siena. Bocca degli Abati, kif kien jismu dan il-kavallier, jissemma anke minn Dante Aleghieri fid-Divina Commedia. F'din l-opra ta' Dante lill-kavallier insibuh fid-disa' ċirku tal-infern. Ir-rebħa tas-suldati ta' Siena kienet attribwita lill-qaddis Ġorġ u għalhekk bħala turija ta' radd ta' ħajr u gratitudni dawn is-suldati ġabru biex tinbena l-knisja li għadna nsibu llum iddedikata lil San Ġorġ fi Siena. Lil San Ġorġ bdiet issirlu festa biex tibqa' nfakkra din ir-rebħa. Ladarba qegħdin insemmi r-rabta ta' San Ġorġ mal-battalji, ma nistgħux inħallu barra l-istorja ta' Rikkardu l-ewwel, Sultan tal-Ingilterra, magħruf bħala . Dan is-sultan waqt il-kruċjata li semmejna aktar qabel, kellu dehra minn San Ġorġ fejn il-qaddis kien wegħdu r-rebħa, kif fil-fatt seħħ. Kien għalhekk li snin wara San Ġorġ kien proklamat bħala l-qaddis patrun tal-Ingilterra lejn nofs is-seklu XIII u protettur tal-familja Rjali mis-Sultan Dwardu III fis-seklu XIV. Dawn huma biss tliet battalji li r-rebħ tagħhom huwa attribwit lil San Ġorġ, Hemm bosta u bosta oħrajn, fosthom anke l-attakk tal-Mori fuq Malta fl- 1429. Dan juri biċ-ċar għalfejn il-qima lejn San Ġorġ hija daqstant qawwija u mifruxa Dan l-artiklu deher fil-programm tal-festa ta' San Ġorġ maħruġ mill-Għaqga tan-Nar 23 ta' April Ħal Qormi, festa 2018
San Ġorġ fil-battalji